Foto’s: R300 miljoen-bouwerk aan nuwe Sol-Tech-kampus beginDr. Dirk Hermann, bestuurshoof van Solidariteit, het die eerste graaf vol grond op die bouterrein van Sol-Tech se nuwe kampus omgespit. Foto: Reint Dykema. “Dít is ŉ dag wat ons amper nie gedink het ooit sal aanbreek nie, maar een ding kan ŉ mens van die Solidariteit Beweging sê: As hulle sê iets gaan gedoen word, sal dit gebeur.” Die presiese woorde verskil dalk, maar dít is die storie wat herhaaldelik deur talle mense vertel is wat Vrydag die nuwe Sol-Tech-kampus se sooispitseremonie en skoudag bygewoon het. Die dag het die afskop van bouwerk aan ŉ wêreldgehaltekampus vir dié beroepsopleidingskollege gevier. Reeds langer as sewe jaar droom die Sol-Tech-kollege daarvan om sy eie kampus vir beroepsgerigte opleiding op te rig. ŉ Stuk grond vir die kampus en koshuisgeriewe is links van die Waterkloof-lugmagbasis se hoofingang in Monumentpark, Pretoria, aangekoop. Net voordat die bouwerk sou begin, is daar egter ŉ stokkie voor Sol-Tech se planne gesteek. Jare lank is daar oor en weer gestry in hofsake, maar Vrydag is die eerste grond op die bouterrein omgespit en die bouwerk sal nou amptelik Maandag begin. “Binne twee jaar sal hier ŉ miljoen stene lê wat die geboue van Sol-Tech se kampus sal vorm,” het dr. Dirk Hermann, bestuurshoof van Solidariteit, by die openingsgeleentheid gesê. Hy het die kampus beskryf as ŉ lewende monument van hoop. “Ons spit vandag hier in die toekoms in. Ons bou nie net vir ons geslag nie, maar ook vir die volgende geslag. Te midde van al die onsekerhede van vandag sal die kampus ŉ lewende monument van hoop wees. “Vandag is die boodskap: ‘Ons bly net hier’.” Nog iets wat dié kampus besonders maak, volgens Hermann, is dat die bouwerk heeltemal deur die gemeenskap gefinansier word. “Die krag van Sol-Tech en die kampus is dat dit deur die gemeenskap gebou word. Elke Solidariteit-lid skenk elke maand R10 vir ŉ Boufonds. Duisende lede van die publiek skenk ook maandeliks kleiner bedrae om instellings soos Sol-Tech te kan bou. “Wat ons hier sien, is nie die produk van staatsgeld of groot bemagtigingsgeld nie, maar van duisende bietjies wat baie maak. Ons doen ŉ beroep op mense om nog in hulle duisende betrokke te raak by hierdie reuse-bouprojekte. Die enigste manier hoe ons ŉ toekoms kan verseker, is om dit self te bou. Oor minder as twee jaar en ŉ miljoen bakstene later, gaan hier ŉ kampus staan wat jongmense gaan toerus om vry, veilig en voorspoedig in Suid-Afrika te bly,” het Hermann gesê. Volgens Paul van Deventer, besturende direkteur van Sol-Tech, het die gedagte van ŉ beroepsopleidingskollege 12 jaar gelede ontstaan te midde van ŉ onstuimige tyd waarin baie mense gewaarsku het dat die idee vir ŉ nuwe private kollege nie nou sal werk nie. “Nou sal ons oor 14 maande in die geboue van die nuwe Sol-Tech-kampus staan en in Januarie 2021 ons eerste studente op dié kampus kan verwelkom,” het Van Deventer gesê. ‘n Grafiese voorstelling van hoe die voltooide Sol-Tech-kampus gaan lyk. Grafika: Verskaf. Die kampus sal dit vir Sol-Tech moontlik maak om tot 22:00 saans klasse aan te bied en die kursusaanbod met ŉ verskeidenheid van nuwe ambagte en meer beroepsgerigte opleiding uit te brei. “Sol-Tech het tans 1 200 studente wat in verskillende fases van opleiding aan dié kollege studeer. Sy studente is gesog en 94,7% van Sol-Tech-studente kry suksesvol werk. Hulle begin gewoonlik met ŉ salaris van nie minder as R22 000 nie en talle van die alumni-studente het reeds hulle eie ondernemings begin waar hulle dan weer terugploeg in die gemeenskap deur Sol-Tech-studente aan te stel,” het Van Deventer gesê. Die ontwikkeling word gedoen deur Kanton, die Solidariteit Beweging se nuwe eiendomsmaatskappy. Die oprigting van die kampus is die eerste groot projek van opleidings- en werkprojekte van R4,5 miljard wat die Solidariteit Netwerk in die volgende vyf jaar gaan aanpak. Die volgende groot projek is die bou van die Akademia-kampus waar universiteitsopleiding van wêreldgehalte met Afrikaans as onderrigmedium aangebied gaan word. Volgens Henk Schalekamp, besturende direkteur van Kanton, is die maatskappy trots daarop om as ontwikkelaar van die projekte op te tree. Kanton se bestaansrede is om leefruimtes vir Afrikaans te skep. Klik hier vir meer inligting.